REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/ 155-17

1. septembar 2017. godine

B e o g r a d

ZAPISNIK

27. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 30. AVGUSTA 2017. GODINE U NOVOM SADU

Sednica je počela u 10,30 časova.

Sednicom je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Goran Kovačević, Radmilo Kostić, Olivera Pešić, Žika Gojković, Zoran Krasić, Milorad Mirčić, , Milorad Mijatović, Vojislav Vujić i Milan Lapčević.

Sednici su prisustvovali zamenici članova Odbora: Zoran Bojanić (zamenik Nikole Jolovića), Goran Ješić (zamenik Gorana Ćirića), Snežana B. Petrović (zamenik Mome Čolakovića) i Arpad Fremond (zamenik Zoltana Peka).

Sednici su prisustvovali i zamenici članova Odbora Srbislav Filipović (zamenik Žike Gojkovića), Sonja Vlahović (zamenik Aleksandre Tomić) i Vladimir Marinković (zamenik Milorada Mijatovića).

Sednici nisu prisustvovali članovi Odbora Dušan Bajatović i Saša Radulović, niti njihovi zamenici.

Sednici je, na početku, prisustvovao i Miloš Vučević, gradonačelnik Grada Novog Sada.

Na poziv predsednika, sednici su prisustvovali predstavnici Državne revizorske institucije: Radoslav Sretenović, predsednik, Bojana Mitrović, potpredsednik, Natalija Ćatović, Gordana Tišma i Miroslav Mitrović, članovi Saveta, Cvetana Pršić, Duško Pejović, Radulka Urošević, Gordana Nahajovski, Svetlana Toma Anokić i Ivica Gavrilović, vrhovni državni revizori, Žarko Riznić i Mirjana Gačević, ovlašćeni državni revizori, Mirjana Marković, sekretar Institucije, Nada Mirković, viši savetnik, Iva Vasilić, šef Kancelarije predsednika, i Minja Milošević, iz Kancelarije predsednika.

Na predlog predsednika, Odbor je većinom glasova (11 glasova za) utvrdio sledeći

D n e v n i r e d:

1. Utvrđivanje Smernica za razmatranje izveštaja Državne revizorske institucije o obavljenim revizijama korisnika javnih sredstava;
2. Izveštaj Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja Državne revizorske institucije;
3. Razmatranje Izveštaja o radu Državne revizorske institucije za 2016. godinu (broj 02-807/17, od 31.marta 2017. godine);
4. Davanje saglasnosti na Predlog odluke o finansijskom planu Državne revizorske institucije za 2017. godinu i projekcije za 2018. i 2019. godinu, (broj 400-2980/16 od 23. novembra 2016. godine).

Nakon utvrđenog dnevnog reda, predsednik Odbora je dala reč gospodinu Milošu Vučeviću, gradonačelniku Novog Sada, koji je pozdravio sve prisutne i izrazio zadovoljstvo što je Odbor za finansije, republički budžet i kontrolu trošenja javnih sredstava odlučio da održi sednicu van sedišta u Novom Sadu.

Pre nego što se prešlo na rad po utvrđenom dnevnom redu, predsednik Odbora je predočila članovima i zamenicima članova Odbora da će posle tačke 1. dnevnog reda sednicu održati Pododbor za razmatranje izveštaja o obavljenim revizijama Državne revizorske institucije, na kojoj će, uz učešće i drugih članova Odbora, razmotriti sektorske izveštajeDržavne revizorske institucije i o tome podneti izveštaj Odboru, sa svojim zaključcima. Odbor će ovaj izveštaj razmatrati pod tačkom 2. dnevnog reda.

**Prva tačka dnevnog reda: Utvrđivanje Smernica za razmatranje izveštaja Državne revizorske institucije o obavljenim revizijama korisnika javnih sredstava**

U uvodnoj napomeni, dr Aleksandra Tomić, predsednik Odbora, podsetila je da je Programom reforme upravljanja javnim finansijama od 2016 – 2020. godine, koji je usvojila Vlada, kao i Akcionim planom za sprovođenje ovog programa, predviđena obaveza za Odbor za finansije, republički budžet i kontrolu trošenja javnih sredstava Narodne skupštine da izvrši neophodne organizacione pripreme za razmatranje rada eksterne revizije i ustanovljavanje jasnih pisanih procedura za razmatranje izveštaja o reviziji Državne revizorsske institucije.

U skladu s ovom obavezom već je obrazovan Pododbor, a na ovoj sednici treba definisati procedure za razmatranje revizorskih izveštaja, usvajanjem predloženih Smernica za razmatranje izveštaja Državne revizorske institucije o obavljenim revizijama korisnika javnih sredstava. Predlog smernica je pripremila služba Odbora u saradnji sa DRI.

Milorad Mirčić je sugerisao da se član 4. predloženih smernica, koji se odnosi na sazivanje sednice Pododbora, dopuni formulacijom kojom bi se izričito navelo da se na rad Odbora, kada razmatra izveštaje Državne revizorske institucije, primenjuju odredbe Poslovnika Narodne skupštine. Zaključeno je, stoga, da se u članu 4. doda stav 5. koji glasi: “Na rad Odbora primenjuju se odredbe Poslovnika Narodne skupštine Republike Srbije“.

Na predlog predsednika Odbor je, većinom glasova (10 glasova „za“), utvrdio Smernice za razmatranje izveštaja Državne revizorske institucije o obavljenim revizijama korisnika javnih sredstava.

**Druga tačka dnevnog reda: Izveštaj Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja Državne revizorske institucije**

U okviru ove tačke dnevnog reda Odbor za finansije, republički budžet i kontrolu trošenja javnih sredstava je razmotrio izveštaj Pododbora o razmatranju sektorskih izveštaja Državne revizorske institucije, koji je Pododbor podneo Odboru.

U svom izveštaju Pododbor je predložio Odboru da, na osnovu predloga Pododbora iznetih u ovom izveštaju i rasparave o Izveštaju o radu Državne revizorske institucije za 2016. godinu, utvrdi predlog zaključka koji će povodom godišnjeg izveštaja podneti Narodnoj skupštini na razmatranje i usvajanje.

**Treća tačka dnevnog reda:** **Razmatranje Izveštaja o radu Državne revizorske institucije za 2016. godinu**

Rad Državne revizorske institucije u 2016. godini predstavio je Radoslav Sretenović, predsednik Institucije.

Na osnovu rasprave o Izveštaju o radu Državne revizorske institucije za 2016. godinu, kao i zaključaka Pododbora, koji su sadržani u Izveštaju Pododbora povodom razmatranja sektorskih izveštaja Državne revizorske institucije, Odbor je, većinom glasova (10 glasova za, jedan nije glasao),utvrdio Predlog zaključka koji će povodom tog izveštaja podneti Narodnoj skupštini na razmatranje i usvajanje:

„1. Narodna skupština ocenjuje da je Državna revizorska institucija u svom Izveštaju o radu za 2016. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

2. Polazeći od preporuka Državne revizorske institucije sadržanih u sektorskim izveštajima, Odbor predlaže Narodnoj skupštini da preduzme mere iz svoje nadležnosti kojima bi se obezbedilo sprovođenje preporuka Državne revizorske institucije tako što bi obavezala Vladu da predloži Narodnoj skupštini donošenje zakona kojima bi se uredila pitanja koja nisu uređena postojećim propisima, uskladili zakoni na koje se u preporukama ukazuje sa Zakonom o budžetskom sistemu, otklonila međusobne neusklađenosti zakona, kao i izmenile ili dopunile odredbe zakona koje mogu proizvesti negativne posledice.

3. Narodna skupština ukazuje Vladi na neophodnost da se, u skladu sa preporukama Državne revizorske institucije, izmene i dopune podzakonski propisi koje donosi Vlada, kao i oni iz nadležnosti ministarstava na koje je u izveštajima posebno ukazano.

4. Polazeći od nalaza Državne revizorske institucije da kod većine revidiranih korisnika javnih sredstava nije uspostavljen sistem interne kontrole na način da svojim funkcionisanjem obezbeđuje poslovanje u skladu sa propisima, internim aktima i ugovorima, kao i postizanje drugih ciljeva u skladu sa propisima, Odbor konstatuje da je neophodno da Vlada, u skladu sa odgovornošću za izvršavanje zakona, obezbedi dosledno sprovođenje Zakona o budžetskom sistemu, u delu koji se odnosi na obavezu uspostavljanja adekvatnog sistema finansijskog upravljanja i kontrole i uvođenja interne revizije kod korisnika javnih sredstava.

5. Ovaj zaključak objaviti u „Službenom glasniku Republike Srbije“.“

**Četvrta tačka dnevnog reda: Davanje saglasnosti na Predlog odluke o finansijskom planu Državne revizorske institucije za 2017. godinu i projekcije za 2018. i 2019. godinu**

Na osnovu člana 51. stav 2. Zakona o Državnoj revizorskoj instituciji predsednik Saveta Državne revizorske institucije je, 23. novembra 2016. godine, uputio Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, Predlog odluke o Finansijskom planu Državne revizorske institucije za 2017. godinu, sa projekcijama za 2018. i 2019. godinu, broj 400-2980/16, radi razmatranja i davanja saglasnosti.

Predlogom odluke o Finansijskom planu Državne revizorske institucije za 2017. godinu utvrđena je visina i izvršen raspored sredstava za određene namene, prema odredbama Zakona o budžetskom sistemu.

Radoslav Sretenović, predsednik Institucije, istakao je da ne bi trebalo da se u praksi dešava da Odbor razmatra Predlog finansijskog plana pošto Ministarstvo finansija izvrši raspodelu sredstva. Institucija će se od sada prilagoditi radu Odbora i ranije će podnositi Finansijski plan na saglasnost.

Rasprave povodom ove tačke dnevnog reda nije bilo.

Na predlog predsednika, Odbor je većinom glasova (10 glasova za, jedan nije glasao) odlučio da da saglasnost na Predlog odluke o finansijskom planu Državne revizorske institucije za 2017. godinu i projekcije za 2018. i 2019. godinu.

Sednica je završena u 15,30 časova.

Sednica je tonski snimana.

SEKRETAR PREDSEDNIK

Ljiljana Miletić Živković dr Aleksandra Tomić